## Odluka o općinskim porezima na području Općine Mljet

### NN 60/2007 (12.6.2007.), Odluka o općinskim porezima na području Općine Mljet

# OPĆINA MLJET

**1899**

Na temelju članka 30. stavak 1. točka 4. Statuta Općine Mljet (»Službeni glasnik
Općine Mljet« broj 1/06 i 5/06), a u skladu s odredbama Zakona o financiranju
jedinica lokalne i područne (regionalne) samouprave (»Narodne novine« broj
117/93, 92/94, 69/97, 33/00, 73/00, 127/00, 59/01, 107/01, 117/01, 150/02,
147/03i 132/06) i Odlukom Ustavnog suda Republike Hrvatske broj:U-I-1559/2001 i
broj: U-I-2355/2002 od 21. 2. 2007. godine (»Narod­ne novine« broj 27/07),
Općinsko vijeće Općine Mljet na svojoj 19. sjednici održanoj 23. svibnja 2007.
godine donijelo je

## ODLUKU

### O OPĆINSKIM POREZIMA NA PODRUČJU OPĆINE MLJET

UVODNE ODREDBE

Članak 1.

Ovom Odlukom o općinskim porezima na području Općine Mljet (nastavno: Odluka)
utvrđuju se stope, visina, način i rokovi obračuna i plaćanja općinskih poreza
koji su vlastiti izvori prihoda Općine Mljet (nastavno: Općina).

Članak 2.

Glede razreza, žalbe, obnove postupka, zastare i drugih postupovnih odredbi pri
utvrđivanju i plaćanju općinskih poreza shodno se primjenjuju odredbe Općeg
poreznog zakona (»Narodne novine broj 127/00, 86/01 i 150/02).

TEMELJNE ODREDBE

Članak 3.

Općinski porezi jesu:
1. prirez porezu na dohodak;
2. porez na potrošnju;
3. porez na kuće za odmor;
4. porez na tvrtku ili naziv
5. porez na korištenje javnih površina.

*Prirez porezu na dohodak*
Članak 4.

Obveznici plaćanja prireza porezu na dohodak su svi obveznici plaćanja poreza na
dohodak (nastavno: Prirez) koji imaju prebivalište ili uobičajeno boravište na
području Općine.

Članak 5.

Prirez se plaća po stopi od 10% (deset posto).

Članak 6.

Prirez se obračunava i plaća u rokovima propisanim za obračun i plaćanje poreza
na dohodak.
Na sva zakašnjela plaćanja plaća se zatezna kamata propisana Zakonom.

Članak 7.

Poslove u svezi s utvrđivanjem i naplatom prireza obavlja Porezna uprava,
Ispostava Dubrovnik.
Služba za financijsko računovodstvene poslove unutar Jedinstvenog upravnog
odjela Općine Mljet (nastavno: Služba) prati stanje u ovoj oblasti, poduzima
potrebne mjere i u rokovima za iskazivanje periodičnih i godišnjeg obračuna
izvješćuje Općinsko poglavarstvo i Općinsko vijeće (nastavno: Organi Općine).

*Porez na potrošnju*
Članak 8.

Obveznici plaćanja poreza na potrošnju su pravne i fizičke osobe koje na
području Općine pružaju ugostiteljske usluge, bez obzira gdje im se nalazi
sjedište.

Članak 9.

Porez na potrošnju plaća se na potrošnju alkoholnih i bezalkoholnih pića (osim
prirodnih sokova) i piva u ugostiteljskim objek­tima.
Osnovica poreza na potrošnju jest prodajna cijena pića u ugostiteljskim
objektima, bez poreza na dodanu vrijednost.
Stopa poreza na potrošnju utvrđuje se u visini 3% (tri posto) na osnovicu iz
prethodnog stavka.

Članak 10.

Porez na potrošnju obračunava se i plaća u roku propisanom za obračun i plaćanje
poreza na dodanu vrijednost i to bez obzira da li je obveznik i obveznik poreza
na dodanu vrijednost.
Na sva zakašnjela plaćanja plaća se zatezna kamata propisana zakonom.

Članak 11.

Utvrđeni i plaćeni porez na potrošnju iskazuje se u evidencijama propisanim
zakonskim podzakonskim propisima i obvezno se dostavlja Poreznoj upravi,
Ispostavi Dubrovnik i Službi)
Nadzor nad obračunavanjem i plaćanjem poreza na potrošnju kao i poduzimanje
mjera za naplatu vrši Porezna uprava, Ispostava Dubrovnik.
Služba prati stanje u ovoj oblasti, poduzima potrebne mjere i u rokovima za
iskazivanje periodičnih i godišnjeg obračuna izvješćuje Organe Općine.

*Porez na kuće za odmor*
Članak 12.

Obveznici plaćanja poreza na kuće za odmor su fizičke i pravne osobe koje na
području Općine imaju u vlasništvu kuću za odmor.
Kuća za odmor je svaka zgrada, dio zgrade ili stan koji se koriste povremeno ili
sezonski, odnosno čiji vlasnik nema prijavljeno prebivalište na području Općine,
sve pod uvjetom da su podobni za korištenje.

Članak 13.

Porez na kuće za odmor plaća se po četvornom metru korisne površine.
Porez na kuće za odmor utvrđuje se godišnje i plaća u roku 15 (petnaest) dana od
dostave rješenja iz članka 16. ove Odluke.

Članak 14.

Porez na kuće za odmor iznosi po četvornom metru kako slijedi:
– 15,00 kn za naselja Soline, Pristanište, Pod Lozom, Njivice, Babine Kuće,
Pomenu, Polače, Tatinicu, Ropu, Kozaricu, dio naselja Babino Polje – predio
Uvala Sutmiholjska, Sobru, Prožursku Luku, Okuklje i Saplunaru;
– 10,00 kn za naselja Goveđari, Blato, preostali dio naselja Babino Polje,
Prožuru, Maranoviće i Korita.

Članak 15.

Obveznici plaćanja poreza na kuće za odmor dužni su Poreznoj upravi, Ispostavi
Dubrovnik najkasnije do 31. ožujka godine za koju se porez razrezuje ili u roku
15 (petnaest) dana od kada je nastala promjena, dostaviti podatke relevantne za
razrez poreza na kuće za odmor.

Članak 16.

Rješenje o utvrđivanju poreza na kuće za odmor donosi Porezna uprava, Ispostava
Dubrovnik najkasnije do 31. svibnja godine za koju se porez razrezuje.
Nadzor nad naplatom poreza na kuće za odmor, kao i poduzimanje potrebnih mjera
za naplatu vrši Porezna uprava, Ispostava Dubrovnik.
Služba prati stanje u ovoj oblasti, poduzima potrebne mjere i u rokovima za
iskazivanje periodičnih i godišnjeg obračuna izvješćuje Organe Općine.

*Porez na tvrtku ili naziv*
Članak 17.

Obveznici plaćanja poreza na tvrtku ili naziv su pravne i fizičke osobe koje su
obveznici poreza na dobit ili poreza na dohodak i registrirane su za obavljanje
djelatnosti, a ovu obavljaju na području Općine, bez obzira gdje im je
registrirano sjedište.

Članak 18.

Porez na tvrtku ili naziv plaća se u iznosu od:
– 500,00 kn za obveznike koji posluju manje od pola kalendarske godine;
– 1.000,00 kn za obveznike koji posluju više od pola kalendarske godine, a
razvrstani su kao mali poduzetnici;
– 2.000,00 kn za obveznike koji posluju više od pola kalendarske godine, a
razvrstani su kao srednji i veliki poduzetnici.

Članak 19.

Obveznik plaćanja poreza na tvrtku ili naziv koji u svom sastavu ima poslovne
jedinice na području Općine, obveznik je poreza na tvrku ili naziv za svaku
poslovnu jedinicu.

Članak 20.

Porez na tvrku ili naziv utvrđuje se godišnje i plaća u roku 15 dana od dostave
rješenja iz članka 21. ove Odluke.
Na sva zakašnjela plaćanja plaća se zatezna kamata propisana zakonom.

Članak 21.

Rješenje o utvrđivanju poreza na tvrtku ili naziv donosi Porezna uprava,
Ispostava Dubrovnik najkasnije do 31. svibnja godine za koju se porez razrezuje.
Nadzor nad naplatom poreza na tvrtku ili naziv, kao i poduzimanje potrebnih
mjera za naplatu vrši Porezna uprava, Ispostava Dubrovnik.
Služba prati stanje u ovoj oblasti, poduzima potrebne mjere i u rokovima za
iskazivanje periodičnih i godišnjeg obračuna izvješćuje Organe Općine.

Članak 22.

Tijela državne uprave, lokalne i područne (regionalne) samouprave, trgovačka
društva u pretežitom vlasništvu Općine, sportske organizacije, kulturne ustanove
i udruge građana oslobođene su plaćanja poreza na tvrtku ili naziv.

*Porez za korištenje javnih površina*
Članak 23.

Porez na korištenje javnih površina utvrđuje se ugovorom o korištenju javne
površine, odnosno odluci o korištenju javne površine koji se sklapa, odnosno
donosi po postupku propisanom zakonom i općim aktima Općine.

Članak 24.

Porez na korištenje javnih površina iznosi 10% (deset posto) od ugovorene,
odnosno određene naknade za korištenje.
Porez na korištenje javnih površina plaća se u rokovima plaćanja naknade za
korištenje javnih površina.
Na sva zakašnjela plaćanja plaća se zatezna kamata propisana zakonom.

Članak 25.

Nadzor nad naplatom poreza na korištenje javnih površina, vođenje potrebnih
evidencija, kao i poduzimanje potrebnih mjera za naplatu vrši Služba.
Služba prati stanje u ovoj oblasti, poduzima potrebne mjere i u rokovima za
iskazivanje periodičnih i godišnjeg obračuna izvješćuje Organe Općine.

KAZNENE ODREDBE

Članak 26.

Novčanom kaznom u iznosu od 500,00 kn do 25.000,00 kn kaznit će se za prekršaj:
1. porezni obveznik koji ne obračuna ili ne uplati porez na potrošnju u
propisanom roku (članak 10. stavak 1. ove Odluke);
2. porezni obveznik koji ne dostavi u propisanom roku podatke za razrez poreza
na kuće za odmor (članak 15. ove Odluke).
Za prekršaj iz prethodnog stavka odgovorna osoba u pravnoj osobi kaznit će se
novčanom kaznom u iznosu od 1.000,00 do10.000,00 kn.

PRIJELAZNE I ZAKLJUČNE ODREDBE

Članak 27.

Danom stupanja na snagu ove Odluke, odnosno danom primjene ove Odluke prestaje
važiti, odnosno prestaje se primjenjivati Odluka o općinskim porezima (Službeni
glasnik Općine Mljet broj 4/01 i 6/01 i »Narodne novine« broj 27/01).

Članak 28.

Ova Odluka primjenjuje se od 1. 1. 2007. godine.

Članak 29.

Ova Odluka stupa na snagu danom objave u Službenom glasniku Općine Mljet, a
objavit će se i u »Narodnim novinama«.

Klasa: 410-01/01-07-01/01
Urbroj: 2117-03/01-07-LD-03
Babino Polje, 23. svibnja 2007.

Predsjednik
Općinskog vijeća
**Antun Market**, v. r.

Odluka, NN 60/2007-1899
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)